(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΗ΄

Πέμπτη 20 Απριλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Γ. Αμυρά και Ο. Κεφαλογιάννη, σελ.
3. Επί διαδικαστικού θέματος, σελ.
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και το ν. 3126/2003 «Ποινική ευθύνη των Υπουργών», όπως ισχύει, στις 20-4-2017: α) ποινική δικογραφία που αφορά τον πρώην Υφυπουργό Εξωτερικών κ. Ευριπίδη Στυλιανίδη και β) ποινική δικογραφία που αφορά στον πρώην Υπουργό Εξωτερικών κ. Γεώργιο Παπανδρέου και στον πρώην Υφυπουργό Εξωτερικών κ. Ανδρέα Λοβέρδο, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 21 Απριλίου 2017, σελ.
2. Συζήτηση επικαίρων ερωτήσεων:
 α) Προς τον Υπουργό Παιδείας, Έρευνας και Θρησκευμάτων σχετικά με την παραβίαση ισότητας στις πανελλήνιες εξετάσεις και την άρνηση ίδρυσης ξενόγλωσσων τμημάτων στο Εθνικό και Καποδιστριακό Πανεπιστήμιο Αθηνών, σελ.
 β) Προς τους Υπουργούς Εργασίας, Κοινωνικής Ασφάλισης και Κοινωνικής Αλληλεγγύης:
 i. σχετικά με την καταβολή των δεδουλευμένων στους καπνοπαραγωγούς και εργαζόμενους της επιχείρησης «ΚΑΠΝΙΚΗ ΜΙΧΑΗΛΙΔΗΣ ΑΕ» στο Κιλκίς, σελ.
 ii. σχετικά με την αντιμετώπιση των προβλημάτων των εργαζομένων της επιχείρησης super market «ΑΦΟΙ ΚΑΡΥΠΙΔΗ Α.Ε.Ε.Ε.», σελ.
 γ) Προς τον Υπουργό Υποδομών και Μεταφορών, σχετικά με τη σύνδεση του Αγρινίου με την Ιόνια Οδό και την ανακατασκευή της παλαιάς εθνικής οδού του Αγρινίου, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της, στο σχέδιο νόμου του Υπουργείου Οικονομίας και Ανάπτυξης: «Εξωδικαστικός μηχανισμός ρύθμισης οφειλών επιχειρήσεων», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΧΤΣΙΟΓΛΟΥ Ε. , σελ.
ΒΑΡΔΑΛΗΣ Α. , σελ.
ΓΑΒΡΟΓΛΟΥ Κ. , σελ.
ΔΕΛΗΣ Ι. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΟΒΕΡΔΟΣ Α. , σελ.
ΣΠΙΡΤΖΗΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΗ΄

Πέμπτη 20 Απριλίου 2017

Αθήνα, σήμερα στις 20 Απριλίου 2017, ημέρα Πέμπτη και ώρα 9.31΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-4-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΖ΄ συνεδριάσεώς του, της Μ. Τετάρτης 12 Απριλίου 2017).

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της, στο σχέδιο νόμου του Υπουργείου Οικονομίας και Ανάπτυξης: «Εξωδικαστικός μηχανισμός ρύθμισης οφειλών επιχειρήσεων».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν τέσσερις επίκαιρες ερωτήσεις.

Ξεκινάμε με την τρίτη με αριθμό 703/6-4-2017 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Παιδείας, Έρευνας και Θρησκευμάτων, σχετικά με την παραβίαση ισότητας στις πανελλήνιες εξετάσεις και την άρνηση ίδρυσης ξενόγλωσσων τμημάτων στο Εθνικό και Καποδιστριακό Πανεπιστήμιο Αθηνών. Στην επίκαιρη ερώτηση θα απαντήσει ο Υπουργός Παιδείας, Έρευνας και Θρησκευμάτων κ. Γαβρόγλου.

Παρακαλώ, κύριε Λοβέρδο, έχετε τον λόγο για να αναπτύξετε την επίκαιρη ερώτηση.

**ΑΝΔΡΕΑΣ ΛΟΒΕΡΔΟΣ:** Κατ’ αρχάς, χρόνια πολλά, κύριε Υπουργέ, κύριε Πρόεδρε σε σας, σε όλες και όλους τους συναδέλφους και στους εργαζομένους στη Βουλή. Χριστός Ανέστη!

Θέλω εδώ και καιρό να κάνω μια παρέμβαση για θέματα παιδείας. Διετέλεσα για έξι μήνες Υπουργός Παιδείας της τελευταίας κυβέρνησης πριν τον ΣΥΡΙΖΑ. Έχω εικόνα της πορείας των πραγμάτων τότε και έχω εικόνα και της πορείας των πραγμάτων στον χώρο της παιδείας επί ΣΥΡΙΖΑ - ΑΝΕΛ με τρεις Υπουργούς σε είκοσι έξι, είκοσι επτά μήνες, κύριε Πρόεδρε: Μπαλτά, Φίλη, Γαβρόγλου.

Επικρατεί μια ακαταστασία θεσμική σε ό,τι αφορά την πολιτική ηγεσία και μια ακινησία σε ό,τι αφορά την ουσία της πολιτικής, συν τα σφάλματα, τα πολλά σφάλματα. Δύο από αυτά θέλω να επισημάνω στην Αίθουσα σήμερα και αποτελούν και το αντικείμενο της ερώτησής μου:

Το πρώτο σχετίζεται με την παραβίαση της αρχής της ισότητας σε ό,τι αφορά τα παιδιά που δίνουν πανελλαδικές εξετάσεις και που για λόγους ανωτέρας βίας –υγείας, κυρίως- δεν μπορούν να συμμετάσχουν στη διαγωνιστική διαδικασία. Αυτούς τους ταλαιπώρησε ο κ. Γαβρόγλου χωρίς κανέναν λόγο. Τους απαγόρευσε να θεραπεύσουν το πρόβλημα, που η ζωή τους δημιούργησε, με τη μεταγενέστερη συμμετοχή στις εξετάσεις μετά από κάποιες μέρες, όπως ίσχυε και πήγε τα πράγματα, αφού πιέστηκε και αφού έγιναν κινητοποιήσεις, τον Σεπτέμβριο. Τους έδωσε ευκαιρία για τον Σεπτέμβριο, που δεν αποτελεί ορθολογική λύση, που είναι μια άδικη λύση και αυτή.

Δεύτερον, γιατί ο Υπουργός κ. Γαβρόγλου, δεν συμφωνεί και διακόπτει τη λειτουργία μεταπτυχιακού τμήματος με δίδακτρα, που απευθύνεται σε αλλοδαπούς φοιτητές και που, αν δεν κάνω λάθος -περιμένω να μου το πει- είναι το Τμήμα Κινεζικών Σπουδών που είχε αποφασιστεί σε διμερείς επαφές, κομμάτι των οποίων είχαν κάνει κι εγώ ως τελευταίος Υπουργός Παιδείας πριν την Κυβέρνηση ΣΥΡΙΖΑ - ΑΝΕΛ, με το κινεζικό κράτος; Πρέπει να είναι αυτή η περίπτωση αυτού του μεταπτυχιακού. Για ποιον λόγο, που έχει να κάνει με την εκπαίδευση και όχι με ιδεοληψίες, πήρε ο Υπουργός αυτήν την απόφαση;

Θα επανέλθω στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Χρόνια πολλά και από εμένα.

Με εντυπωσιάζετε με τον τρόπο με τον οποίο μιλάτε και την άγνοια των προβλημάτων που έχετε θέσει παρά το ότι ήσασταν Υπουργός Παιδείας.

Αύριο θα κατατεθεί η τροπολογία για τις επαναληπτικές εξετάσεις, οι οποίες είναι εξετάσεις για τους ασθενούντες. Όποια παιδιά έχουν ασθενήσει λίγο πριν τις εξετάσεις του Ιουνίου ή στην διάρκεια των εξετάσεων του Ιουνίου, όχι μόνο έχουν κάποιο πρόβλημα υγείας, αλλά μπορεί να έχουν πάθει και ένα σοκ ψυχολογικό από θάνατο, παραδείγματος χάριν, πολύ κοντινών τους προσώπων. Είναι δυνατόν αυτά τα παιδιά να μαζέψουν τα μυαλά τους και να εξεταστούν τον Ιούλιο;

Εδώ θέλω να έχετε μια απάντηση. Όλοι οι παιδαγωγοί, όλοι οι ψυχολόγοι μας λένε ότι χρειάζονται τα παιδιά αυτά και ένα διάστημα για να μαζέψουν τα μυαλά τους. Άρα, το πολιτικά ορθό, το κοινωνικά δίκαιο και το παιδαγωγικά και ψυχολογικά επίσης σωστό είναι τα παιδιά αυτά να εξεταστούν τον Σεπτέμβρη.

Η διαπίστωση ως προς τα νοσήματα που έχουν τα παιδιά αυτά θα γίνει κάτω από εξαιρετικά αυστηρές προϋποθέσεις, διότι υπάρχει δυστυχώς και μια εκμετάλλευση αυτού του μέτρου από άλλους οι οποίοι πραγματικά δεν μας ενδιαφέρουν. Εμάς μας ενδιαφέρει να δούμε πώς θα λύσουμε το πρόβλημα με τους πραγματικά ασθενούντες.

Τώρα να ξέρετε και κάτι άλλο, που ενδεχομένως να έχετε ξεχάσει, φέτος το σύστημα είναι διαφορετικό από πέρσι. Πέρσι έγιναν μεν τον Ιούλιο, γιατί έπρεπε να πάρεις πρώτα το απολυτήριό σου και μετά να δώσεις τις πανελλήνιες εξετάσεις. Φέτος οι εξετάσεις οι εισαγωγικές δεν μετράνε στο βαθμό του απολυτηρίου. Άρα, κάνουμε τις εξετάσεις μέσα στο σχολείο, έχουμε το απολυτήριο και μετά πάμε για να δούμε σε ποιες σχολές θα μπούμε.

Τα παιδιά αυτά θα εξεταστούν σε όλα τα μαθήματα γιατί αυτό είναι το σωστό με βάση την ισονομία. Δεν μπορούν να εξεταστούν στα δύο μαθήματα, παραδείγματος χάριν, που δεν εξετάστηκαν γιατί κάτι έπαθαν στην μέση των εξετάσεων, διότι αυτό και νομικά δεν ισχύει, αλλά προφανώς δεν πρέπει να ισχύει και κοινωνικά. Δεν είναι δίκαιο, παραβιάζει αρχές ισονομίας. Αύριο εν πάση περιπτώσει θα κατατεθεί η τροπολογία και θα έχετε και την ευκαιρία να δείτε πολύ περισσότερες λεπτομέρειες.

Αυτό, όμως, που μου κάνει τρομερή εντύπωση, κύριε Λοβέρδο, και προφανώς σας έχουν ενημερώσει λάθος -και δεν είναι δική σας ευθύνη, δεν έχετε λόγο να παρακολουθείτε όλα αυτά από κοντά- είναι ότι δεν έχει υπάρξει καμμία πρόταση για Μεταπτυχιακό Τμήμα Κινέζικων Σπουδών. Αυτό δεν είπατε; Διότι δεν μπορεί να υπάρχει Μεταπτυχιακό Τμήμα Κινέζικων Σπουδών. Υπάρχουν τμήματα ενός γνωστικού αντικειμένου, τα οποία έχουν προπτυχιακά και μεταπτυχιακά προγράμματα. Άρα, δεν υπάρχει αυτό ως γεγονός.

Υπάρχει, όμως, κάτι άλλο για να σας διευκολύνω. Το Πανεπιστήμιο Αθηνών έκανε μια πρόταση για ένα πρόγραμμα σπουδών για άτομα που θα έρχονται εκτός Ευρωπαϊκής Ένωσης και θα είναι αγγλόφωνα. Αυτό ήταν πρόταση της Φιλοσοφικής Σχολής και μετά της Συγκλήτου του Πανεπιστημίου Αθηνών.

Πρώτα από όλα, έρχεται ένα αίτημα στο Υπουργείο που δεν είναι σύννομο, διότι ο νόμος, τον οποίο εσείς είχατε ψηφίσει, δεν αναφέρει πουθενά για προγράμματα σπουδών ξενόγλωσσα.

Προπτυχιακά με δίδακτρα. Είναι τριετή. Τα δικά μας προγράμματα σε αυτήν την χώρα είναι τετραετή.

Τρίτον, σε όλη την Ευρώπη η μεγάλη πλειοψηφία των προπτυχιακών μαθημάτων είναι στην τοπική γλώσσα. Τα μεταπτυχιακά είναι ακριβώς το αντίθετο. Εδώ, λοιπόν, μας έρχεται μια πρόταση που δεν βασίζεται σε κανέναν απολύτως νόμο, παραβιάζει όλες τις νόρμες και κανονικότητες της εκπαίδευσης των δικών μας πανεπιστημίων, έχει 8.000 δίδακτρα, είναι τριετές, δεν είναι σαφές από ποιο Όργανο θα παίρνουν πτυχίο αυτοί που έρχονται και είναι αγγλόφωνο.

Αντί να ενεργοποιηθούν οι δυνατότητες που υπάρχουν στο Διεθνές Πανεπιστήμιο που είναι στη Θεσσαλονίκη και το οποίο έχει μεταπτυχιακά στα αγγλικά και δυνατότητα συνεργασίας τμημάτων για προπτυχιακά στα αγγλικά, μας έρχεται ένα πράγμα, το οποίο, εν πάση περιπτώσει, δεν βασίζεται σε κανέναν νόμο. Δεν υπάρχει καμμία αγκύλωση ως προς αυτά τα ζητήματα, πλην όμως πρέπει να είναι με κανόνες και πρέπει αυτά τα πράγματα να συζητιούνται πάρα πολύ πλατιά, επιμένω, χωρίς να υπονομεύουν την κανονικότητα της προπτυχιακής και μεταπτυχιακής εκπαίδευσης.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο έχετε τον λόγο για τρία λεπτά για τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Κοιτάξτε, κύριε Υπουργέ, όποιος μπαίνει στη λογική και τη διαδικασία να κάνει κριτική στην Αντιπολίτευση -αυτά που είπατε εισαγωγικά σχολιάζω- πρέπει πρώτα να έχει ξεκαθαρίσει τι είναι ο ίδιος ως κυβέρνηση και ποια είναι τα πεπραγμένα του. Έχετε έξι μήνες Υπουργός, όσο έκανα κι εγώ στο Υπουργείο κι εκείνο το οποίο έχει αντιληφθεί από εσάς η ελληνική εκπαιδευτική κοινότητα είναι οι δηλώσεις σας που όταν μάλιστα κανείς δεν είναι καθηγητής πανεπιστημίου ή κάποιος που παρακολουθεί την πολιτική με προσεκτικούς όρους, θα είχε καταλάβει ότι έχετε αλλάξει και το σύστημα των εξετάσεων για τα ανώτατα εκπαιδευτικά ιδρύματα. Κάνετε τόσες πολλές δηλώσεις που δεν μπορεί να τις καταναλώσει η ελληνική κοινωνία. Κι αυτό είναι μέχρι στιγμής αυτό που έχετε να επιδείξετε, διότι κατά τα άλλα κάτι τροπολογίες έχετε φέρει στη Βουλή που η Αντιπολίτευση σας τις στηρίζει. Δεν έχετε έργο αυτό το χρονικό διάστημα που είστε Υπουργός.

Πάμε τώρα να δούμε τι είναι οι απαντήσεις που μου δώσατε. Σε ό,τι αφορά το πρώτο θέμα που έθεσα, τις πανελλαδικές εξετάσεις και αυτούς που ασθενούν, έχετε βρει μια κατάσταση. Την ανατρέψατε, ακυρώνοντάς την με δηλώσεις και προκαλέσατε κινητοποιήσεις στον χώρο της εκπαίδευσης της δευτεροβάθμιας και κινητοποιήσεις και των γονιών. Αυτή η κινητοποίηση και η ανησυχία προκλήθηκε παράλληλα με ό,τι είχατε δημιουργήσει με τον αριθμό των εισακτέων, αγνοώντας τις δικές μου πολιτικές επιλογές και τις αγνόησαν και οι τρεις Υπουργοί, τα εκπαιδευτικά ιδρύματα να καθορίζουν τον αριθμό των εισακτέων. Το είχα κάνει με υπουργική απόφαση αυτό, ήταν έτοιμο. Μπήκε στην πελατειακή λογική και η ηγεσία του Υπουργείου Παιδείας επί ΣΥΡΙΖΑ να καθορίζει αριθμό εισακτέων. Τον αυξήσατε, τον μειώσατε, γενικά υπήρξε μια αναστάτωση λίγες εβδομάδες πριν τις εκλογές. Και τώρα καταλήγετε σε μια τροπολογία, το περιεχόμενο της οποίας μάλλον καλά το έχουμε υποθέσει, όταν μαθαίνουμε ότι δεν θα σχετίζεται η συμμετοχή με την τρέχουσα διαδικασία των εξετάσεων, αλλά θα πάει αργότερα, θα ετεροχρονιστεί.

Είναι λάθος η επιλογή σας. Θα τη δούμε όμως, όταν θα φέρετε την τροπολογία στη Βουλή τις επόμενες μέρες, ώρες.

Πάμε στο δεύτερο θέμα. Το δεύτερο θέμα είναι πολύ πιο σοβαρό απ’ ό,τι το παρουσιάζει ο Υπουργός στην απάντησή του.

Να θυμίσω, κύριε Πρόεδρε, τα εξής: Άρθρο 73 του ν.4316/2014 με δική μου νομοθετική πρωτοβουλία. Με τον νόμο αυτόν τι προβλέφθηκε; Ξενόγλωσσα τμήματα σε ορισμένα πανεπιστήμια της χώρας και συγκεκριμένα στο Πανεπιστήμιο Κρήτης στο Ρέθυμνο, στο Αιγαίου στη Ρόδο, στο Δημοκρίτειο Πανεπιστήμιο Θράκης και, επίσης, στο Αιγαίου σε ένα Τμήμα Ναυτιλιακών Σπουδών, που απευθύνονται σε αλλοδαπούς εκτός Ευρωπαϊκής Ένωσης φοιτητές που έχουν δίδακτρα, που η διδασκαλία των μαθημάτων γίνεται στην αγγλική γλώσσα και για τα οποία υπήρχε εντονότατο ενδιαφέρον.

Πού τα ξέρω αυτά; Κατ’ αρχάς, ανέλαβα εγώ τότε τη νομοθετική πρωτοβουλία. Είχα κάνει συζητήσεις με όλες τις φιλοσοφικές σχολές της χώρας γιατί η βασική μου ιδέα ήταν να ξεκινούσαμε με τα γράμματα, τα ελληνικά γράμματα. Μπήκαν τα πανεπιστήμια στο διάλογο, διάλογος πολλών μηνών. Ξεκαθαρίστηκε ποιοι είχαν τη διάθεση και ποιοι δεν είχαν τη διάθεση, ποιοι είπαν «ναι», αλλά λίγο αργότερα, όπως το ΕΚΠΑ. Και νομοθετήσαμε αυτά που νομοθετήσαμε.

Και ένα ίδρυμα, το «Δημοκρίτειο», ήταν έτοιμο. Μάλιστα, είχα σχεδιάσει και το προεδρικό διάταγμα. Και το παρέδωσα αυτό το προεδρικό διάταγμα, όπως το είχα διαμορφώσει εγώ, στην Κυβέρνηση ΣΥΡΙΖΑ. Και ξαφνικά, μαθαίνουμε τότε ότι ο κ. Μπαλτάς καταργεί τη ρύθμιση, καταργεί αυτή τη δυνατότητα, χωρίς εξήγηση, για λόγους ιδεοληψίας και με την πρόφαση ότι δεν είχα ετοιμάσει το προεδρικό διάταγμα.

Ο νόμος ψηφίστηκε Δεκέμβριο. Τα διατάγματα θέλουν τον καιρό τους. Το είχα έτοιμο, όμως, κι αν δεν είχε ρίξει την κυβέρνηση ο ΣΥΡΙΖΑ, αυτό θα είχε γίνει πραγματικότητα και το «Δημοκρίτειο» θα είχε κάνει αυτή τη μεγάλη πρωτοβουλία. Δεν το άφησαν.

Και τώρα μαθαίνουμε από τον Υπουργό ότι δεν πρόκειται στο ΕΚΠΑ για μεταπτυχιακό, πρόκειται για προπτυχιακό πρόγραμμα -ακόμα καλύτερα- που αν, λέει, δεν υπάρχει νόμος –και μπορεί να έχει δίκιο σ’ αυτό- μία διάταξη έπρεπε να φέρει για πολυσυζητημένο θέμα.

Βλέπετε, όμως, κύριε Πρόεδρε, εδώ είναι Ελλάδα και ο κάθε επόμενος καταστρέφει του προηγούμενου τη δουλειά. Δεν κοιτάει να κάνει πρόοδο, να πατήσει εκεί που ήταν οι προηγούμενοι και να πάει παραπέρα. Πάει πάλι από την αρχή, λες και είναι θεός, λες κι αυτός τα ξέρει όλα, ενώ οι άλλοι δεν τα ξέρουν.

Κι εδώ απαγορεύει, ακόμα χειρότερα αν είναι πρόγραμμα προπτυχιακό, επειδή δεν υπάρχει –λέει- νόμος κι επειδή χρειάζεται συζήτηση κι επειδή στο Διεθνές Πανεπιστήμιο διάλογο κάνει ο Υπουργός χωρίς συζητητές. Αυτά τα λένε μόνοι τους. Και τα λένε μόνοι τους, κύριε Πρόεδρε, οι του ΣΥΡΙΖΑ για ιδεοληπτικούς λόγους.

Ναι, το Διεθνές Πανεπιστήμιο υπάρχει και πρέπει να ενεργοποιηθεί. Ναι, όμως, υπάρχει διάθεση για τμήματα που απευθύνονται σε αλλοδαπούς εκτός Ευρωπαϊκής Ένωσης, για λόγους ισότητας. Και στην αγγλική γλώσσα, κύριε Πρόεδρε, για να καταλάβετε τι εννοώ σε ό,τι αφορά το ενδιαφέρον, για ένα μεταπτυχιακό του Πολυτεχνείου της Κρήτης, για είκοσι θέσεις αλλοδαπών εκτός Ευρωπαϊκής Ένωσης, το 2014 είχαν ενενήντα δύο υποψηφιότητες.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ ολοκληρώστε.

**ΑΝΔΡΕΑΣ ΛΟΒΕΡΔΟΣ:** Ολοκληρώνω.

Υπάρχει τεράστιο ενδιαφέρον. Υπάρχει, όμως, και μία Κυβέρνηση που καθηλώνει τα ανώτατα ιδρύματα, που δεν τα αφήνει να προγραμματίσουν πολύ προοδευτικές, πολύ σύγχρονες, εκπαιδευτικές μορφές παρέμβασης, που ακουμπούν και στα θέματα των περιοριστικών οικονομικών όρων λειτουργίας του σήμερα, που δίνουν λύσεις δηλαδή και σε αυτό το θέμα. Και για λόγους ιδεοληπτικούς η Κυβέρνηση και οι Υπουργοί της τα σταματάνε. Και ο κ. Μπαλτάς και ο κ. Φίλης και σήμερα ο κ. Γαβρόγλου.

Τα πράγματα πάνε από το κακό στο χειρότερο, κύριε Πρόεδρε. Βλέπετε, όμως, ακόμα κι εδώ, ακόμα και γι’ αυτά τα θέματα που κανείς θα έλεγε ότι είναι απλά, κανείς θα έλεγε ότι είναι έξω από τη διαδικασία και των μνημονίων και των περιοριστικών πολιτικών, πώς τραυματίζει την εκπαιδευτική διαδικασία η ιδεοληψία των κυβερνώντων σήμερα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Κύριε Υπουργέ, έχετε πάλι τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κοιτάξτε. Δεν αισθάνομαι, προφανώς, υποχρεωμένος να κάνω κανέναν απολογισμό κυβερνητικού έργου και κυρίως από τότε που ανέλαβα τη θέση που ανέλαβα.

Να σας θυμίσω, όμως, ότι έχουμε ήδη ψηφίσει έναν νόμο για την Εθνική Βιβλιοθήκη Ελλάδος, για τα Γενικά Αρχεία του Κράτους, για το πιστοποιητικό γλωσσομάθειας, μία αναλυτικότατη υπουργική απόφαση για την εκλογή μελών ΔΕΠ και την εξέλιξή του, που στη διάρκεια των προηγούμενων κυβερνήσεων είχε υπάρξει ένα καθεστώς απίστευτης αναρχίας κ.λπ..

Ας έρθουμε, όμως, στα βασικά προβλήματα που θέτετε, παρ’ όλο που το μεγαλύτερο μέρος της ομιλίας σας καταναλώθηκε σε μία αντικυβερνητική ρητορική, που, όπως είπα, δεν πρόκειται να σχολιάσω. Εσείς επιμένετε ότι θα ήταν σωστό να δίνονται οι εξετάσεις τον Ιούλιο, ναι ή όχι; Διότι αυτό και νομικά δεν είναι σωστό και έχει…

**ΑΝΔΡΕΑΣ ΛΟΒΕΡΔΟΣ:** Δεν άκουσα τον μήνα που είπατε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Βεβαίως. Λέω: Εσείς επιμένετε ότι οι επαναληπτικές εξετάσεις πρέπει να γίνονται τον Ιούλιο, με μόνο τα μαθήματα που δεν έχουν δώσει οι φοιτητές;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, επειδή δεν υπάρχει η δυνατότητα εκ του Κανονισμού, να απαντήσει ο κ. Λοβέρδος, μην του κάνετε ερωτήσεις.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Χωρίς ερώτηση, λοιπόν.

Επιμένετε ότι πρέπει να δοθούν τον Ιούλιο. Είστε καθηγητής Συνταγματικού Δικαίου και πρέπει να γνωρίζετε ότι αυτό έχει πολύ σοβαρά συνταγματικά προβλήματα, διότι φέτος, όπως γνωρίζετε, είναι άλλο σύστημα. Δεν είναι το περσινό και το προπέρσινο σύστημα, όπου έδινες πρώτα τις εισαγωγικές εξετάσεις, μετά έπαιρνες το απολυτήριο κ.λπ.. Φέτος για πρώτη φορά έχει μπει μια τάξη σε αυτό το ζήτημα. Πρώτα παίρνεις το απολυτήριο και μετά δίνεις τις εισαγωγικές εξετάσεις.

Δεύτερον, όπως σας είπα και πριν, όποιο παιδί αρρωστήσει, όποιο παιδί πάθει ένα ψυχολογικό σοκ, χρειάζεται κάποιο χρόνο να ξαναβρεί τον εαυτό του. Μην τα υποτιμάτε αυτά τα πράγματα για λόγους μικροκομματικούς.

Σας παρακαλώ ειδικά αυτό να το σκεφτείτε και να ρωτήστε κι εσείς δικούς σας ψυχολόγους και παιδαγωγούς. Όλοι θα σας πουν ότι χρειάζονται κάποιο χρόνο τα παιδιά αυτά για να μπορέσουν να ξαναμπούν σε κάποιου είδους κανονικότητα.

Σχετικά με τους εισακτέους, εγώ πραγματικά δεν κατάλαβα την κριτική που ασκείτε. Εμείς για πρώτη φορά -για πρώτη φορά!- ανεξάρτητα τι περάσατε εσείς, τι είπατε κ.λπ., είπαμε να ακούσουμε τα πανεπιστήμια και να δούμε πώς αυτή η συνεννόηση θα εκφραστεί και συμβολικά με την ελάχιστη μείωση του αριθμού εισακτέων. Αυτό δεν έλυνε το πρόβλημα, αλλά έδινε ένα σήμα ότι είμαστε σε μια επί της ουσίας συνεννόηση.

Σε αυτό υπήρξαν αντιδράσεις. Μπορώ, μάλιστα, να πω ότι οι αντιδράσεις ήταν καθαρά αντιπολιτευτικού χαρακτήρα. Διότι αν εσείς είχατε πει να ακούμε τα πανεπιστήμια και τα πανεπιστήμια να καθορίζουν, πώς είναι δυνατόν όταν εμείς ακούμε τα πανεπιστήμια να υπάρχει αντίδραση σε αυτό;

Αυτό που κάναμε, λοιπόν, είναι η μείωση να μην γίνει όλη φέτος, αλλά να σπάσει σε δύο χρόνια. Η μισή θα γίνει φέτος, η μισή θα γίνει του χρόνου.

Χαίρομαι, κατ’ αρχάς, που αναγνωρίζετε ότι το αρχικό σας ερώτημα ήταν λάθος, διότι δεν υπάρχει μεταπτυχιακό τμήμα κινέζικων σπουδών και όλα τα συναφή. Όλοι μας καμμιά φορά ενημερωνόμαστε λάθος από τους συνεργάτες μας. Έχει, όμως, μια σημασία.

Κύριε Λοβέρδο, θυμάστε ότι ο κ. Αρβανιτόπουλος επί Υπουργίας του είχε κλείσει τα τμήματα Τουρισμού, της βαριάς βιομηχανίας της χώρας; Έτσι δεν είναι; Αυτή υποτίθεται ότι είναι η βαριά βιομηχανία της χώρας. Τα τμήματα Τουρισμού, λοιπόν, έκλεισαν και με δική σας πρωτοβουλία προτάθηκε να γίνει ξενόγλωσσο τμήμα Τουρισμού. Δεν θέλω να κάνω παραπάνω ανάλυση τι σημαίνει όλη αυτή η πολιτική.

Εμείς, λοιπόν, τα ξανανοίξαμε τα τμήματα αυτά και στο ΤΕΙ Πάτρας και στο Αιγαίου και στο Πανεπιστήμιο Πειραιά.

Ως προς τα ξενόγλωσσα τμήματα, για να μην υπάρχουν σπέκουλες γύρω από αυτό, νομίζουμε ότι ως προς τα μεταπτυχιακά, εκεί που είναι δυνατό μπορούν κάλλιστα να υπάρχουν ξενόγλωσσα προγράμματα σπουδών.

Ως προς τα προπτυχιακά, υπάρχουν πολύ σοβαρά ζητήματα ως προς το ποιοι μπαίνουν, πώς μπαίνουν, τι πληρώνουν, αν πληρώνουν, πόσα χρόνια είναι αυτά και ποιο περιεχόμενο έχει αυτό το πρόγραμμα. Το να έρθει ο καθένας και να προτείνει κάποια προγράμματα, δεν θα λύσει το πρόβλημα.

Γι’ αυτό λέμε ότι έχουμε ένα θεσμό, που είναι το Ευρωπαϊκό Πανεπιστήμιο, να δούμε τις νομοθετικές πρωτοβουλίες για περαιτέρω συνεργασίες με το Διεθνές Πανεπιστήμιο και μέσα σε αυτό το πλέγμα διαδικασιών να έχουμε κάποια προγράμματα ποιότητας. Ειδάλλως φοβάμαι ότι λόγω των οικονομικών δυσχερειών που περνάμε, θα υπάρχουν άτσαλες κινήσεις σε βάρος της ποιότητας των προσφερόμενων αυτών προγραμμάτων.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Συνεχίζουμε με την πέμπτη με αριθμό 709/10-4-2017 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τους Υπουργούς Εργασίας, Κοινωνικής Ασφάλισης και Κοινωνικής Αλληλεγγύης και Αγροτικής Ανάπτυξης και Τροφίμων, σχετικά με την καταβολή των δεδουλευμένων στους καπνοπαραγωγούς και εργαζόμενους της επιχείρησης «ΚΑΠΝΙΚΗ ΜΙΧΑΗΛΙΔΗΣ Α.Ε.» στο Κιλκίς.

Θα απαντήσει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου.

Κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κυρία Υπουργέ, γνωρίζετε ότι η εταιρεία επεξεργασίας και εμπορίας καπνού «ΚΑΠΝΙΚΗ ΜΙΧΑΗΛΙΔΗΣ Α.Ε.», που εδρεύει στο Πολύκαστρο του Κιλκίς, έχει απλήρωτους τους εργαζόμενους εδώ και πέντε μήνες.

Τους χρωστά πάνω από 1,2 εκατομμύρια ευρώ και οι εργαζόμενοι από τις 10 Μαρτίου έχουν προχωρήσει σε επίσχεση εργασίας.

Ταυτόχρονα, η ίδια η εταιρεία δηλώνει αδυναμία εξόφλησης των καπνοπαραγωγών για τη σοδειά του 2016 -σοδειά που της έχει παραδοθεί- στους οποίους χρωστά πάνω από 7,6 εκατομμύρια ευρώ. Συνολικά, δηλαδή, χρωστά 9 εκατομμύρια ευρώ.

Μιλάμε για μια εταιρεία η οποία είναι τέταρτη στον κόσμο στην επεξεργασία και εμπορία καπνού και δραστηριοποιείται με εργοστάσια και θυγατρικές εταιρείες σε οκτώ χώρες. Το 2015 -για το οποίο έχουμε στοιχεία- αυτή η εταιρεία ήταν κερδοφόρα με 105 εκατομμύρια ευρώ.

Υπάρχει και ένα δεύτερο ζήτημα που αναδεικνύουμε μέσα από την ερώτησή μας. Υπήρξαν δημοσιεύματα, στα οποία αναφέρονται ύποπτες συναλλαγές της συγκεκριμένης εταιρείας με την «Ανώνυμη Εταιρεία Γενικών Αποθηκών Ελλάδος», την ΠΑΕΓΑΕ, η οποία είναι 100% θυγατρική της Εθνικής Τράπεζας. Αναφέρεται, μάλιστα, ότι υπάρχει και πόρισμα του εσωτερικού ελέγχου της Εθνικής Τράπεζας το οποίο έχει παραδοθεί στον εισαγγελέα. Το αναφέρω αυτό γιατί -όπως γνωρίζετε- οι ποσότητες καπνού της εταιρείας «ΚΑΠΝΙΚΗ ΜΙΧΑΗΛΙΔΗΣ Α.Ε.» είναι στις αποθήκες της ΠΑΕΓΑΕ. Και αυτές οι ποσότητες είναι δεσμευμένες εκεί.

Η συγκεκριμένη εταιρεία, με τη δέσμευση αυτών των ποσοτήτων καπνού, πήρε τίτλους και με αυτούς τους τίτλους πήρε δάνεια πάνω από 300 εκατομμύρια από διάφορες τράπεζες μεταξύ αυτών και της Deutsche Bank.

Κυρία Υπουργέ, ανεξάρτητα από τις διαμάχες που υπάρχουν μεταξύ της «ΚΑΠΝΙΚΗ ΜΙΧΑΗΛΙΔΗΣ Α.Ε.» και των τραπεζών, εμείς ρωτάμε συγκεκριμένα τα εξής: Ποια μέτρα θα πάρει η Κυβέρνηση, έτσι ώστε να πληρωθούν άμεσα οι εργαζόμενοι αλλά και οι καπνοπαραγωγοί; Τι μέτρα θα πάρετε, ώστε να εξασφαλιστεί η συνέχεια της δουλειάς των εργαζομένων;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει η Υπουργός κ. Αχτσιόγλου.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Βαρδαλή, το Υπουργείο Εργασίας κάνει ό,τι μπορεί με τα διαθέσιμα μέσα που έχει, προκειμένου να διασφαλίσει την εφαρμογή της εργατικής νομοθεσίας και την προστασία των εργαζομένων αλλά και να αποτρέψει φαινόμενα εργοδοτικής αυθαιρεσίας.

Η περίπτωση της «ΚΑΠΝΙΚΗ ΜΙΧΑΗΛΙΔΗΣ Α.Ε.» είναι πράγματι μία υπόθεση που ταλανίζει την περιοχή του Πολυκάστρου. Βρέθηκε -απ’ όσο γνωρίζουμε- ένα βήμα πριν το κλείσιμο με εκατοντάδες εργαζόμενους και παραγωγούς να αγωνιούν για το μέλλον τους. Πρόκειται για μια περίπτωση που δεν αφορά αποκλειστικά το Υπουργείο Εργασίας. Οφείλω, όμως, να σας ενημερώσω για το τι έχουμε κάνει ως σήμερα, πάντα στον βαθμό των ευθυνών που μας αναλογεί και πάντα όσον αφορά την προστασία των δικαιωμάτων και των συμφερόντων των εργαζομένων.

Το αρμόδιο Τμήμα Εργασιακών Σχέσεων του Σώματος Επιθεώρησης Εργασίας του Κιλκίς έκανε πρώτη φορά έλεγχο στις εγκαταστάσεις της επιχείρησης τον Ιούνιο του 2016. Από τον έλεγχο διαπιστώθηκε η μη καταβολή δεδουλευμένων σε τριακόσιους δέκα εργαζόμενους για τρεις μήνες, Μάρτιο, Απρίλιο και Μάιο. Το συνολικό ποσό άγγιζε τις 500.000 ευρώ. Η Υπηρεσία του Σώματος Επιθεώρησης Εργασίας κατέθεσε μήνυση κατά της επιχείρησης, κατά του εργοδότη. Ο εργοδότης κατέβαλε τα οφειλόμενα ποσά και στη συνέχεια έτυχε αθωωτικής απόφασης.

Το Σώμα Επιθεώρησης Εργασίας πραγματοποιεί δεύτερο έλεγχο τον Ιανουάριο του 2017 και βρίσκει ξανά ότι υπάρχουν δεδουλευμένες αποδοχές που δεν έχουν καταβληθεί σε διακόσιους είκοσι εργαζόμενους για τους μήνες Νοέμβρη και Δεκέμβρη του 2016 και το επίδομα αδείας του 2016. Το συνολικό οφειλόμενο ποσό είναι 509.000 ευρώ. Και πάλι το Σώμα Επιθεώρησης Εργασίας υποβάλει μήνυση. Η υπόθεση ακόμη δεν έχει εκδικαστεί.

Γίνεται τρίτος έλεγχος από το Σώμα Επιθεώρησης Εργασίας τον Μάρτιο του 2017. Διαπιστώνουμε ότι δεν έχουν καταβληθεί δεδουλευμένα σε τριακόσιους εργαζόμενους για τον Ιανουάριο και Φεβρουάριο καθώς και οι αναλογίες αδειών και επιδομάτων αδείας εποχικού προσωπικού για τους ίδιους μήνες. Το συνολικό ποσό ήταν 300.000 ευρώ. Και πάλι καταθέτει μήνυση το Σώμα Επιθεώρησης Εργασίας. Αναμένεται ο ορισμός της δικασίμου.

Με αυτά τα στοιχεία δεν λέω τίποτα περισσότερο ή λιγότερο από το ότι η Επιθεώρηση Εργασίας και το Υπουργείο Εργασίας έχει κάνει αυτά που μπορεί με τα μέσα που διαθέτει. Είναι προφανές ότι η επιχείρηση έχει μια τακτική μη καταβολής των δεδουλευμένων. Το Σώμα Επιθεώρησης Εργασίας και το Υπουργείο εξαντλεί όλα τα μέσα που διαθέτει.

Στη δευτερολογία μου θα σας πω για μια νεότερη εξέλιξη για την οποία ενημερωθήκαμε μόλις χθες.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Τον λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Κυρία Υπουργέ, εγώ δεν αμφισβητώ τις ενέργειες που έχει κάνει το Υπουργείο -όπως λέτε εσείς, με βάση τη νομοθεσία- μέσω του ΣΕΠΕ, τους ελέγχους και τις μηνύσεις που έχει επιβάλει, ούτε, επίσης, αμφισβητώ αυτό που είπατε, ότι δεν αφορά μόνο το Υπουργείο σας. Αφορά, όμως, συνολικά την Κυβέρνησή σας.

Εμείς ρωτάμε συγκεκριμένα πράγματα. Δεν ρωτήσαμε αν έγιναν έλεγχοι και τι αποτέλεσμα είχαν αυτοί οι έλεγχοι, εάν μπήκαν πρόστιμα και εάν πλήρωσε, όταν έγιναν αυτοί οι έλεγχοι, η συγκεκριμένη εταιρεία. Οι εργαζόμενοι έχουν να πάρουν τα λεφτά τους -τα δεδουλευμένα- εδώ και πέντε μήνες. Οι καπνοπαραγωγοί δεν έχουν πληρωθεί. Σε αυτό δεν λέτε τίποτα. Τι θα πει, «κάνουμε ό,τι μπορούμε για να διασφαλίσουμε τα δικαιώματα»; Θα πάρουν τα λεφτά τους οι εργαζόμενοι; Θα πληρωθούν οι καπνοπαραγωγοί; Σε αυτό το ερώτημα περιμένουν και οι εργαζόμενοι και οι καπνοπαραγωγοί απάντηση.

Κατά τη γνώμη μας, δεν είναι επιχείρημα το, «κάνουμε ό,τι μπορούμε, προσπαθούμε να σταθούμε δίπλα στους εργαζόμενους και στους αγρότες, τους καπνοπαραγωγούς». Η συγκεκριμένη εταιρεία τα τελευταία χρόνια -αναφερθήκατε σε δυο, τρία μόνο εσείς- επέβαλε μείωση μισθών στους εργαζόμενους, εντατικοποίησε τις εργασιακές σχέσεις, αξιοποίησε όλο το αντεργατικό οπλοστάσιο και των προηγούμενων και της σημερινής Κυβέρνησης, που το διατήρησε αλώβητο και τελευταία αφήνει απλήρωτους και τους εργαζόμενους και τους καπνοπαραγωγούς. Δηλαδή, τι περισσότερο θα είχαν πάθει οι εργαζόμενοι και οι καπνοπαραγωγοί αν εσείς δεν διασφαλίζατε, όπως μπορούσατε, να δικαιώματά τους;

Δεύτερο ζήτημα: Οι εξελίξεις αυτές, κατά τη γνώμη μας, τι έδειξαν; Ότι η συγκεκριμένη εταιρεία έπαιρνε τα καπνά, τα αποθήκευε στη συγκεκριμένη εταιρεία, την ΠΑΕΓΑΕ, και έπαιρνε δάνεια για να κάνει επενδύσεις και να αυξήσει τα κέρδη της. Όσο, λοιπόν, στα καπνά και στην αγροτική παραγωγή -συνολικά στην αγροτική παραγωγή- κάνουν κουμάντο τέτοιου είδους μονοπώλια -τα μονοπώλια συνολικά, δηλαδή- όσο τα κλειδιά της οικονομίας βρίσκονται σε τέτοια χέρια, αποδεικνύεται με αυτό που λέτε -«ό,τι μπορούμε κάνουμε»- πως στην πράξη δεν μπορείτε να κάνετε τίποτα, δεν μπορείτε να ασκήσετε φιλολαϊκή πολιτική.

Για εμάς αυτός είναι ο καπιταλισμός. Ουσιαστικά διασφαλίζει, μέσα από πάρα πολλούς τρόπους, μέσα από πάρα πολλούς δρόμους, τα κέρδη των μεγάλων επιχειρήσεων.

Βεβαίως, φέρετε και εσείς ευθύνη γιατί ουσιαστικά στηρίζετε αυτή την πολιτική της Ευρωπαϊκής Ένωσης, που με όπλο την Κοινή Αγροτική Πολιτική δημιουργεί όλα αυτά τα προβλήματα. Και τα προβλήματα είναι συγκεκριμένα: Η καπνοκαλλιέργεια στη χώρα μας συρρικνώθηκε από εξακόσιες με επτακόσιες χιλιάδες στρέμματα σε κάτω από εκατό. Αυτή η πολιτική μείωσε τις ενισχύσεις στην καπνοκαλλιέργεια και από εκατόν οκτώ χιλιάδες τόνους σήμερα παράγονται μόνο είκοσι δύο χιλιάδες τόνοι.

Εμείς στο ΚΚΕ θέλουμε να ξεκαθαρίσουμε το εξής: Θα σταθούμε δίπλα στους αγωνιζόμενους εργαζόμενους και τους καπνοπαραγωγούς για να πληρωθούν άμεσα. Τους καλούμε, όμως, να αντισταθούν και στους εκβιασμούς των καπνεμπόρων, που αυτοί μόνο τα κέρδη τους βλέπουν και αυτό προσπαθούν να διασφαλίσουν, αλλά ταυτόχρονα να αντισταθούν και σε αυτή την αντιλαϊκή, αντιαγροτική πολιτική της Ευρωπαϊκής Ένωσης και της Κυβέρνησης.

Κατά τη γνώμη μας, η οργάνωση της καπνοκαλλιέργειας με κοινωνικοποίηση των μεγάλων καπιταλιστικών αγροτικών εκμεταλλεύσεων της γης και των συγκεντρωμένων μέσων παραγωγής είναι η μόνη διέξοδος. Η πάλη για την αλλαγή των συσχετισμών, η συσπείρωση κοντά στο ΚΚΕ, δίπλα στο ΚΚΕ, μπορεί να εμποδίσει τα χειρότερα και να ανοίξει αυτόν τον δρόμο προοπτικής σε όφελος των εργαζόμενων και των αγροτών.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρία Υπουργέ, έχετε τον λόγο και πάλι για τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Βαρδαλή, αυτό το θέμα το αντιμετωπίζω συχνά όταν κάνει ερωτήσεις το Κομμουνιστικό Κόμμα για τα εργασιακά ζητήματα, που ορθώς κάνει και ζητά εξηγήσεις και ζητά η εκτελεστική εξουσία να περιγράψει τις ενέργειες που παίρνει για την προστασία των συμφερόντων των εργαζομένων. Θα πρέπει, όμως, να είναι κάτι σαφές: Όταν μιλάμε για ιδιωτικές επιχειρήσεις και για ιδιωτική οικονομία, οι παρεμβάσεις που μπορεί να κάνει το Υπουργείο Εργασίας φτάνουν ως τον βαθμό του ελέγχου της τήρησης της εργατικής νομοθεσίας. Αυτά είναι τα δεδομένα στο υπάρχον συνταγματικό πλαίσιο που λειτουργούμε και υπάρχουμε πολιτικά, κοινωνικά και εκτελεστικά.

Αυτό το λέω, διότι πολλές φορές από τους εκπροσώπους του κόμματός σας καλούμαι να απαντήσω γιατί δεν έχουν καταβληθεί τα δεδουλευμένα. Δεν μπορώ εγώ ως εκπρόσωπος του κράτους να καταβάλω τα δεδουλευμένα σε μια ιδιωτική επιχείρηση. Μπορώ να εξαντλήσω τα εργαλεία που μου δίνει ο νόμος και το Σύνταγμα -αυτοί οι νόμοι και αυτό το Σύνταγμα που έχουμε- που είναι το Σύνταγμα ενός αστικού φιλελεύθερου κράτους, με αυτά τα περιθώρια που δίνει.

Από αυτά τα περιθώρια που δίνει, λοιπόν, δεν νομίζω ότι από αυτά που σας παρέθεσα φαίνεται ότι η πολιτεία έχει σταθεί αδιάφορη σε σχέση με το τι συμβαίνει με τις εργασιακές σχέσεις στην επιχείρηση «ΚΑΠΝΙΚΗ ΜΙΧΑΗΛΙΔΗΣ Α.Ε.».

Τα νεότερα που γνωρίζουμε είναι ότι πράγματι, επειδή ακριβώς υπήρχε αυτό το πρόβλημα στη σχέση μεταξύ της θυγατρικής της Εθνικής Τράπεζας, της ΠΑΕΓΑΕ, και της επιχείρησης «ΚΑΠΝΙΚΗ ΜΙΧΑΗΛΙΔΗΣ Α.Ε.», από τον Οκτώβρη η θυγατρική της Εθνικής Τράπεζας έχει παγώσει τις εξαγωγές. Σύμφωνα με την επιχείρηση -σε καμμία περίπτωση δεν παίρνω το μέρος της, απλώς παραθέτω αυτό που λέει- αυτό την οδήγησε σε αδυναμία καταβολής μισθοδοσίας στους εργαζομένους, οι οποίοι από τις 10 Μαρτίου, όπως λέτε, έχουν προχωρήσει σε επίσχεση εργασίας.

Την προηγούμενη εβδομάδα το Σώμα Επιθεώρησης Εργασίας στο Κιλκίς επικοινώνησε με την επιχείρηση, ζητώντας να μάθει γιατί δεν έχουν καταβληθεί ακόμη οι δεδουλευμένες αποδοχές. Μας είπε η επιχείρηση ότι έχουν συνάψει ιδιωτικά συμφωνητικά με τους εργαζομένους, με τα οποία εκχωρείται η απαίτηση που έχει η επιχείρηση απέναντι σε τρίτους, αγοραστές των προϊόντων της, τα οποία θα εξάγει άμεσα μόλις αρθεί η παρακράτηση των εμπορευμάτων της που βρίσκονται αυτή τη στιγμή στις αποθήκες της. Τα ιδιωτικά αυτά συμφωνητικά κατ’ αρχήν αναγνωρίζουν ότι υπάρχει χρέος, λέει, δηλαδή, η επιχείρηση ότι όντως οφείλει τόσα χρήματα στον κάθε εργαζόμενο -είναι περίπου πέντε χιλιάδες ευρώ σε κάθε εργαζόμενο- λέει ότι τους εκχωρεί την απαίτηση για τα χρήματα που θα καταβάλει η ξένη εταιρεία κατά την αγορά των καπνικών προϊόντων, το οποίο θα συμβεί μέσα στον επόμενο μήνα, λέει ότι μέχρι 31 Μαΐου θα έχουν καταβληθεί αυτά και λέει ότι σε κάθε περίπτωση, μέχρι οι εργαζόμενοι να εισπράξουν τις αποδοχές που τους οφείλονται, δεν αποσβένεται η απαίτηση των εργαζομένων για τον μισθό. Αυτό είναι κάτι που το έχουν υπογράψει οι εργαζόμενοι. Επικοινωνήσαμε με το σωματείο και μας το επιβεβαίωσε. Μας είπε, δηλαδή, το σωματείο ότι όντως έχει γίνει αυτή η συνεννόηση με την επιχείρηση.

Από την πλευρά μας δεν πρόκειται να επικροτήσουμε αυτού του τύπου τις λύσεις, καθότι για εμάς η καταβολή του μισθού πρέπει να γίνεται πάντα σε χρήμα και τη στιγμή που οφείλεται. Από τη στιγμή που οι εργαζόμενοι έχουν υπογράψει αυτά τα συμφωνητικά, το μόνο που έχουμε να κάνουμε είναι να παρακολουθήσουμε αν όντως θα καταβληθούν μέχρι τις 31 Μαΐου οι αποδοχές, όπως έχει δεσμευτεί η επιχείρηση. Και θα χρησιμοποιήσουμε και πάλι όλα τα μέσα που διαθέτουμε για να είμαστε βέβαιοι ότι θα τηρηθούν οι υποχρεώσεις της επιχείρησης.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ο Γενικός Γραμματέας της Κυβέρνησης κ. Καλογήρου μας ενημερώνει ότι για διάφορους λόγους δεν θα συζητηθούν ορισμένες ερωτήσεις, δύο ερωτήσεις λόγω κωλύματος του ερωτώντος Βουλευτή και οκτώ ερωτήσεις λόγω κωλύματος των Υπουργών.

Συγκεκριμένα δεν θα συζητηθεί η τέταρτη με αριθμό 696/4-4-2017 επίκαιρη ερώτηση πρώτου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών,με θέμα: «Είναι έτοιμη η εθνική οικονομία για μια ενδεχόμενη κατάρρευση της Ευρωζώνης;».

Επίσης, δεν θα συζητηθεί η πρώτη με αριθμό 707/10-4-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομικών, με θέμα: «Πρώην Στρατόπεδο Κόρδα: Ανάδειξη της περιοχής σε υπερτοπικό πάρκο».

Η τέταρτη με αριθμό 705/6-4-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ.Ελένης Ζαρούλιαπρος τον ΥπουργόΟικονομικών, σχετικά με τον διορισμό υπόδικης στη διοίκηση του Υπερταμείου Αποκρατικοποιήσεων, δεν συζητείται λόγω κωλύματος του κυρίου Υπουργού. Αιτία, φόρτος εργασίας.

Η δεύτερη με αριθμό 700/6-4-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση στις διαδικασίες εφαρμογής του Υπομέτρου 6.1: «Εγκατάσταση Νέων Γεωργών», δεν συζητείται λόγω κωλύματος του Υπουργού Αγροτικής Ανάπτυξης και Τροφίμων κ. Αποστόλου. Αιτία, ανειλημμένες υποχρεώσεις.

Η έκτη με αριθμό 676/31-3-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στον Γενικό Οργανισμό Εγγείων Βελτιώσεων (ΓΟΕΒ), δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Αποστόλου. Αιτία, ανειλημμένες υποχρεώσεις.

Η με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες, δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Αποστόλου. Αιτία, ανειλημμένες υποχρεώσεις.

Η ένατη με αριθμό 402/27-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού, δεν θα συζητηθεί λόγω κωλύματος του Αναπληρωτή Υπουργού κ. Πολάκη. Αιτία, φόρτος εργασίας.

Η έβδομη με αριθμό 648/24-3-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Υγείας, σχετικά με τη σκόπιμη κωλυσιεργία εκπληρώσεων όρου διαθήκης ο οποίος προβλέπει ίδρυση ογκολογικής κλινικής στη Χαλκίδα, δεν θα συζητηθεί λόγω κωλύματος του Αναπληρωτή Υπουργού κ. Πολάκη. Αιτία, φόρτος εργασίας.

Η δεύτερη με αριθμό 699/6-4-2017 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την περαιτέρω αποδυνάμωση του Κέντρου Υγείας Καστορείου του Δήμου Σπάρτης, δεν θα συζητηθεί λόγω κωλύματος του Υπουργού κ. Ξανθού. Αιτία, ανειλημμένες υποχρεώσεις.

Η έκτη με αριθμό 701/6-4-2017 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με το κλείσιμο των τοπικών ιατρείων «Ευγένειας – Χαραυγής» Κερατσινίου από τη 2η Υγειονομική Περιφέρεια Αττικής, δεν θα συζητηθεί λόγω κωλύματος του Υπουργού κ. Ξανθού. Αιτία, ανειλημμένες υποχρεώσεις.

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 20-4-2017: α) ποινική δικογραφία που αφορά τον πρώην Υφυπουργό Εξωτερικών κ. Ευριπίδη Στυλιανίδη και β) ποινική δικογραφία που αφορά στον πρώην Υπουργό Εξωτερικών κ. Γεώργιο Παπανδρέου και στον πρώην Υφυπουργό Εξωτερικών κ. Ανδρέα Λοβέρδο.

Επίσης, ο Βουλευτής κ. Γεώργιος Αμυράς ζητεί άδεια ολιγοήμερης απουσίας στο εξωτερικό από τις 20-4-2017 έως τις 24-4-2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Επίσης, η Βουλευτής κ. Όλγα Κεφαλογιάννη ζητεί άδεια ολιγοήμερης απουσίας στο εξωτερικό από τις 20-4-2017 έως τις 25-4-2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Θα συζητηθεί τώρα η πέμπτη με αριθμό 710/10-4-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων της επιχείρησης σουπερμάρκετ «ΑΦΟΙ ΚΑΡΥΠΙΔΗ Α.Ε.Ε.Ε.».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κυρία Υπουργέ της Εργασίας, το ΚΚΕ ξαναφέρνει σήμερα στη Βουλή για πολλοστή φορά το πρόβλημα των εργαζομένων στα σουπερμάρκετ «ΚΑΡΥΠΙΔΗΣ». Χίλιοι τετρακόσιοι εργαζόμενοι, πίσω από τους οποίους υπάρχει συνήθως και μια οικογένεια, παραμένουν απλήρωτοι για παραπάνω από έναν χρόνο και κυρίως βλέπουν μπροστά τους απειλητικό το φάσμα της ανεργίας.

Σαν να μην έφτανε αυτό, αυτοί οι απλήρωτοι εργαζόμενοι και οι οικογένειές τους καλούνται και από τη δική σας Κυβέρνηση το ίδιο διάστημα της απληρωσιάς τους να πληρώνουν τους λογαριασμούς για το ηλεκτρικό, το νερό, το τηλέφωνο και όλους τους φόρους, βέβαια, που βάζετε και τα χαράτσια που ψηφίζετε συνέχεια.

Φυσικά, οι ίδιοι εργαζόμενοι όλο αυτό το διάστημα δεν μένουν με σταυρωμένα τα χέρια. Δεν το βάζουν κάτω. Συσπειρωμένοι στο πανελλαδικό επιχειρησιακό τους σωματείο αγωνίζονται πολύμορφα, κινητοποιούνται, απεργούν, κάνουν επίσχεση εργασίας, για να πληρωθούν και να μη χάσουν τη δουλειά τους με τα δικαιώματά τους. Στον αγώνα τους αυτόν έχουν και την έμπρακτη αλληλεγγύη της υπόλοιπης εργατικής τάξης, όπως εκδηλώθηκε πρόσφατα, για παράδειγμα, τις ημέρες του Πάσχα.

Τα αιτήματα του αγώνα των εργαζομένων στον Καρυπίδη φέρνουμε και σήμερα, κυρία Υπουργέ, στη Βουλή. Απέναντί τους έχουν μια εργοδοσία που τσαλαπατώντας το σχετικό π.δ.178/2002, που σημειώνω ότι έχει αναγκαστική ισχύ, μεθοδικά και σχεδιασμένα μεταβιβάζει τα κατά τόπους καταστήματα της επιχείρησης σε άλλες εταιρείες του κλάδου, πιέζοντας και εκβιάζοντας τους εργαζόμενους με τη μη καταβολή των δεδουλευμένων, με μειώσεις μισθών, με τροποποιήσεις συμβάσεων, με προτάσεις παραίτησης και εκ νέου επαναπρόσληψης, με όλο, δηλαδή, το αντεργατικό οπλοστάσιο που υπάρχει.

Μια εργοδοσία, που όλους αυτούς τους μήνες, όχι μόνο δεν βρήκε στα αντεργατικά της σχέδια κανένα σοβαρό εμπόδιο από την Κυβέρνησή σας, αλλά τη διευκολύνετε κιόλας να κερδίζει χρόνο μέσα από ατέρμονους διαλόγους για δήθεν σχέδια επιβίωσης και ανάπτυξης της επιχείρησης, στα οποία καλούσατε και τους εργαζόμενους να συναινέσουν.

Πού φτάσαμε τώρα; Το πρόβλημα των εργαζομένων έχει φτάσει στο απροχώρητο. Τι σκοπεύετε να κάνετε γι’ αυτούς; Τι μέτρα θα πάρετε για να πληρωθούν τα δεδουλευμένα τους και οι ασφαλιστικές τους εισφορές στο σύνολό τους; Τι μέτρα θα πάρετε, κυρία Υπουργέ, για να συνεχιστεί η εργασιακή τους σχέση στις επιχειρήσεις που διαδέχονται την επιχείρηση «Αφοί Καρυπίδη»;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Δελή, το Υπουργείο Εργασίας έχει ασχοληθεί από την πρώτη στιγμή με την υπόθεση των σουπερμάρκετ «Καρυπίδης» και των εργαζομένων της, πάντα με γνώμονα την προστασία των συμφερόντων των εργαζομένων.

Το σύνολο των εργαζομένων έλαβε το επίδομα επίσχεσης εργασίας των 1.000 ευρώ από τον ΟΑΕΔ. Μέσα από τις τριμερείς συναντήσεις και τις πρωτοβουλίες που πήρε το Υπουργείο εμποδίσαμε τα πραγματικά σχέδια της επιχείρησης, η οποία σε συνεργασία με υποψήφιο επενδυτή επεδίωξε μέσω ιδιωτικών συμφωνητικών να μειώσει στο μισό τις οφειλόμενες αποδοχές των εργαζομένων.

Καθ’ όλη τη διάρκεια αυτής της ιστορίας –αυτό το είχα αναφέρει και σε μία ερώτηση που μου έκανε ένας συνάδελφός σας πριν από λίγους μήνες– η πλευρά της εταιρείας υπήρξε πλήρως αναξιόπιστη. Ερχόταν στις τριμερείς συναντήσεις με προτάσεις οι οποίες δεν θα μπορούσαν να γίνουν σε καμμία περίπτωση αποδεκτές, ούτε από τους εργαζόμενους ούτε από το Υπουργείο Εργασίας, γιατί βασίζονταν στην εντελώς παράνομη απαίτηση της μη καταβολής των δεδουλευμένων ή της καταβολής των δεδουλευμένων περικομμένων ή της απόλυσης ενός μεγάλου αριθμού των εργαζομένων.

Το Υπουργείο και οι υπηρεσίες χρησιμοποίησαν τα μέσα που διαθέτουν και πάλι για να παρεμποδίσουν τις παρανομίες, στις οποίες συνεχώς υποκύπτει μέχρι και σήμερα η επιχείρηση, προσπαθώντας να βρούμε λύση για τη μετέπειτα κατάσταση.

Μέχρι στιγμής έχουν κατατεθεί τουλάχιστον εκατόν εβδομήντα τέσσερις μηνύσεις, τόσο από το Σώμα Επιθεώρησης Εργασίας όσο και από τους εργαζόμενους και έχουν επιβληθεί πρόστιμα για κάθε παρανομία που βεβαιώνεται.

Πιο συγκεκριμένα, από την έρευνα του Σώματος Επιθεώρησης Εργασίας η επιχείρηση «Καρυπίδης» οφείλει αποδοχές δεδουλευμένες από τον Φεβρουάριο του 2016 έως τον Δεκέμβριο του 2016. Οφείλει μισθούς υπερημερίας στους εργαζόμενους που άσκησαν το δικαίωμα της επίσχεσης. Οφείλει μισθούς υπερημερίας στους εργαζόμενους που δεν άσκησαν το δικαίωμα επίσχεσης αλλά παρείχαν την εργασία τους και ο εργοδότης δεν την έκανε αποδεκτή. Επίσης, οφείλει αποδοχές και επιδόματα αδείας.

Κατά το προηγούμενο διάστημα και μέχρι τον Δεκέμβριο του 2016, η επιχείρηση αρνήθηκε να προσκομίσει στοιχεία στις υπηρεσίες μας σχετικά με τις οφειλόμενες δεδουλευμένες αποδοχές και τις αποδοχές υπερημερίας. Αρνήθηκε να προσκομίσει πλάνο αποπληρωμής αυτών, όταν της ζητήθηκε.

Αρνήθηκε να προσκομίσει στοιχεία με τα οποία θα μπορούσαν οι υπηρεσίες μας να δουν εάν πρόκειται πραγματικά για περίπτωση μεταβίβασης επιχείρησης, για να δουν αν μπορεί να τύχει εφαρμογής το π.δ.178/2002 για την προστασία των δικαιωμάτων των εργαζομένων σε περίπτωση μεταβίβασης της επιχείρησης. Για την παράβασή της αυτή, της μη προσκόμισης δηλαδή των απαραίτητων στοιχείων, επιβλήθηκε στην επιχείρηση το πρόστιμο των 50.000 ευρώ. Αυτά σε πρώτη φάση, ως μια απάντηση στο ότι σε καμμία περίπτωση δεν διευκολύνουμε την επιχείρηση στις απαράδεκτες πρακτικές που ακολουθεί και εξακολουθεί να υιοθετεί το τελευταίο διάστημα.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Δελής έχει και πάλι τον λόγο για τρία λεπτά.

**ΙΩΑΝΝΗΣ ΔΕΛΗΣ:** Κυρία Υπουργέ, νομίζω ότι οι απαντήσεις που δώσατε κινούνταν λίγο-πολύ στην ίδια λογική με τις απαντήσεις που δώσατε και πριν τρεις μήνες ακριβώς, όταν είχε συζητηθεί επίκαιρη ερώτηση πάνω στο ίδιο θέμα.

Υπερασπιστήκατε την κυβερνητική πολιτική, μιλήσατε για το βοήθημα των 1.000 ευρώ, που το κατέκτησαν με τους αγώνες τους οι εργαζόμενοι, μιλήσατε αρκετά για τις τριμερείς συναντήσεις και είδαμε όλοι πού οδήγησαν αυτές οι τριμερείς συναντήσεις, αλλά είπατε ότι εμποδίσατε τα σχέδια της επιχείρησης, αυτά που ήθελε, τέλος πάντων, να υλοποιήσει, την οποία επιχείρηση κατηγορήσατε και ως αναξιόπιστη.

Η πραγματικότητα διαψεύδει αυτά που λέτε, κυρία Υπουργέ, γιατί τα σχέδια της επιχείρησης υλοποιούνται, σταδιακά βέβαια και με έναν διαφορετικό τρόπο. Οι καπιταλιστικές επιχειρήσεις βρίσκουν πάντα τον τρόπο μέσα σ’ αυτό το νομοθετικό πλαίσιο, που στην προηγούμενη ερώτηση και εσείς αναφερθήκατε για το συνταγματικό φιλελεύθερο καπιταλιστικό αστικό πλαίσιο, να ελίσσονται, να ξεφεύγουν και τελικά να υλοποιούν και διά της πλαγίας τα σχέδια τους.

Το τι κάνουν οι επιχειρήσεις και το τι κάνει η συγκεκριμένη επιχείρηση το γνωρίζετε πάρα πολύ καλά, προκειμένου να παρακάμψει το π.δ.178, που όπως είπα, έχει αναγκαστική ισχύ. Το περιγράφει μια χαρά σε έγγραφό του το Σώμα Επιθεώρησης Εργασίας της Κεντρικής Μακεδονίας, έγγραφο από τις 31 του Γενάρη, το οποίο προφανώς έχετε κι εσείς στα χέρια σας. Εκεί περιγράφεται πολύ αναλυτικά και με μεγάλη ενάργεια όλη η δραστηριότητα τέτοιων επιχειρήσεων και ο τρόπος με τον οποίον τελικά ξεφεύγουν. Προφανώς αξιοποιώντας αυτό το αντεργατικό πλαίσιο που υπάρχει, βρίσκουν τις δυνατότητες να το προσπερνάνε, σε βάρος πάντα των εργαζομένων.

Ομολογείτε κι εσείς, είπατε κι εσείς για τις παρανομίες τις οποίες κατά συρροή υποπίπτει η συγκεκριμένη εταιρεία, μιλήσατε για κάποια πρόστιμα, αλλά δεν ξέρουμε πόσα απ’ αυτά έχουν πληρωθεί από τη συγκεκριμένη εταιρεία, η οποία την ώρα που ο επιχειρηματίας αφήνει απλήρωτους τους εργαζόμενους, βρίσκει χρήματα να αναπτύξει άλλες επιχειρηματικές του δραστηριότητες στον χώρο, για παράδειγμα, του ποδοσφαίρου.

Το ζήτημα είναι τι πρέπει να κάνετε και τι σκοπεύετε να κάνετε, για να σταματήσει αυτή η πρακτική της συγκεκριμένης εταιρείας. Οι εργαζόμενοι βρίσκονται σε πολύ μεγάλη αγωνία και δεν έχουν κανέναν σκοπό, βέβαια, να υποστείλουν και τη σημαία του αγώνα. Και αντί να τους δίνετε συμβουλές ή να τους ωθείτε με έναν τρόπο να καταφύγουν στη δικαστική οδό, η οποία εκτός από χρονοβόρα είναι και κοστοβόρα για τους ίδιους, νομίζω ότι θα πρέπει να πιέσετε και την ίδια την εταιρεία, να την υποχρεώσετε, όχι μόνο να πληρώσει τους εργαζόμενους, αλλά και να διατηρήσουν οι άνθρωποι αυτοί τις εργασιακές τους σχέσεις με τα ίδια εργασιακά δικαιώματα και τις ίδιες συμβάσεις που είχαν και στο παρελθόν. Αυτό πρέπει να κάνετε, αυτό σας καλούμε να κάνετε και γι’ αυτό θα παλέψουν και οι εργαζόμενοι.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Η κυρία Υπουργός έχει και πάλι τον λόγο για τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μερικά δεδομένα ακόμη. Έχει καταγγελθεί από τους εργαζόμενους και τους εκπροσώπους τους ότι αυτή η επιχείρηση, σε συνεργασία με μια άλλη επιχείρηση-υποψήφιο επενδυτή, έκανε συναντήσεις στη Θεσσαλονίκη, προκειμένου να υπάρξει μια διάδοχη κατάσταση, ουσιαστικά μια μεταβίβαση, κρυπτόμενη μεταβίβαση, επιχείρησης και να αναλάβει η νεότερη επιχείρηση τους παλαιούς εργαζόμενους με χαμηλότερο κόστος.

Εμείς ζητήσαμε τα αναγκαία στοιχεία, για να δούμε εάν υπάρχει αυτή η μεταβίβαση επιχείρησης και, όπως σας είπα, η επιχείρηση αρνήθηκε να τα προσκομίσει.

Η σκόπιμη απόκρυψη αυτών των στοιχείων και των ενεργειών της επιχείρησης, που προφανώς απέβλεπε στην παρεμπόδιση της έρευνας της υπηρεσίας σχετικά με τον έλεγχο της τήρησης των διατάξεων της εργατικής νομοθεσίας, αποτελεί έκνομη πράξη και για τον λόγο αυτό η υπηρεσία μας έχει υποβάλει μηνυτήρια αναφορά στην Εισαγγελία Θεσσαλονίκης από τις 27 Δεκεμβρίου 2016. Η υπόθεση βρίσκεται στις εισαγγελικές αρχές, οι οποίες διενεργούν επείγουσα έρευνα σχετικά με την υπόθεση.

Σε σχέση με τις ασφαλιστικές εισφορές, η επιχείρηση οφείλει στον ΕΦΚΑ περίπου 35 εκατομμύρια ευρώ. Αυτές είναι οι οφειλές της. Από την πλευρά του ΕΦΚΑ έχουν επιβληθεί οι προβλεπόμενες κυρώσεις. Να πω συμπληρωματικά ότι η επιχείρηση είχε προβεί σε μια ρύθμιση των οφειλών της, αλλά έχασε αυτό το δικαίωμα τον Γενάρη του 2016, γιατί δεν κατέβαλε τις δόσεις και δεν κατέβαλε τις τρέχουσες εισφορές και η αρμόδια υπηρεσία του ΕΦΚΑ έχει προβεί σε παραγγελίες κατάσχεσης εις χείρας των πιστωτικών ιδρυμάτων και σε κατασχέσεις ακινήτων, περιουσιακών στοιχείων, τόσο της επιχείρησης όσο και των κατά νόμο υπευθύνων αυτής για την ικανοποίηση των απαιτήσεών της.

Σε σχέση με τις ενέργειες που κάνει το Σώμα Επιθεώρησης Εργασίας, ακριβώς για να αποτρέψει αυτό που και εσείς λέτε και εμείς βλέπουμε ότι προσπαθεί να κάνει η επιχείρηση τώρα με πλάγιους τρόπους, να μεταβιβαστεί δηλαδή σε νέα μορφώματα, με χειρότερους όρους εργασίας, χειρότερες αποδοχές για τους εργαζόμενους, το Σώμα Επιθεώρησης Εργασίας διενεργεί διαρκώς ελέγχους και στην κεντρική Μακεδονία και συγκεκριμένα, όπως βλέπω, από το Σώμα Επιθεώρησης Εργασίας στην Πιερία, στη Μαγνησία κ.λπ.. Μέχρι στιγμής φαίνεται ότι η πλειονότητα των καταστημάτων της επιχείρησης «Καρυπίδης» παραμένουν κλειστά στην κεντρική Μακεδονία, εκτός από μεμονωμένες περιπτώσεις οι οποίες ελέγχονται. Έχουμε δύο περιπτώσεις, που είναι και οι δύο στη Θεσσαλονίκη, μία στον ανατολικό τομέα και μία δυτικά, στη Σίνδο. Και οι δύο υποθέσεις βρίσκονται σε εξέλιξη. Γίνεται έλεγχος δηλαδή. Στις άλλες περιπτώσεις που έγινε ο έλεγχος φάνηκε ότι τα καταστήματα είναι κλειστά.

Άρα αυτό που λέω είναι ότι αυτή τη στιγμή το Σώμα Επιθεώρησης Εργασίας βρίσκεται σε διαρκή εγρήγορση και ερευνά κάθε καταγγελία που του γίνεται, προκειμένου να μην υπάρξει αυτή η κρυπτόμενη μεταβίβαση της επιχείρησης.

Θα ήθελα να καταθέσω και στα Πρακτικά το σύνολο των ενεργειών που έχει κάνει το Σώμα Επιθεώρησης Εργασίας σε σχέση με ελέγχους σ’ αυτή την επιχείρηση το τελευταίο διάστημα.

Ευχαριστώ.

(Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Θα συζητηθεί τώρα η τρίτη με αριθμό 702/6-4-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς τον Υπουργό Υποδομών και Μεταφορών, σχετικά με τη σύνδεση του Αγρινίου με την Ιόνια Οδό και την ανακατασκευή της παλαιάς εθνικής οδού του Αγρινίου.

Θα απαντήσει ο Υπουργός Υποδομών και Μεταφορών κ. Σπίρτζης.

Κύριε Κωνσταντόπουλε, έχετε τον λόγο για δύο λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριε Υπουργέ, η Ιόνια Οδός είναι ένα έργο που με την ολοκλήρωσή του θα αλλάξει τον ρου της ιστορίας της δυτικής Ελλάδας, βάζοντάς την σε μια μεγάλη αναπτυξιακή τροχιά, αλλάζοντας τον οδικό, τουριστικό, αναπτυξιακό και πολιτιστικό χάρτη της δυτικής Ελλάδος. Ένας κάθετος άξονας που ενώνει την Ολυμπία Οδό με την Εγνατία Οδό και αποτελεί μέρος του παζλ ενός σύγχρονου, ευρωπαϊκού οδικού δικτύου.

Η Ιόνια Οδός αποτελεί, θα έλεγα, μέρος των μεγάλων έργων που σχεδιάστηκαν εδώ και μια εικοσαετία και παραδίδεται σήμερα στον ελληνικό λαό, πιστεύω σε λίγους μήνες στο σύνολό της.

Κύριε Υπουργέ, η Ιόνια Οδός θα αναβαθμίσει την ποιότητα ζωής των πολιτών, προσφέροντας ποιότητα και ασφάλεια στις μετακινήσεις των πολιτών, δίνοντας μια απάντηση στον φόρο αίματος που έχουν πληρώσει εκατοντάδες οικογένειες.

Και εδώ υπάρχει το εξής οξύμωρο: ουδείς ασχολήθηκε, ουδείς μερίμνησε, με αποτέλεσμα το Αγρίνιο, το μεγαλύτερο αστικό κέντρο της δυτικής Ελλάδος, η μεγαλύτερη πόλη, ο μεγαλύτερος δήμος, με πληθυσμό πάνω από εκατό χιλιάδες, σήμερα να αποτελεί τον φτωχό συγγενή, να είναι εκτός νυμφώνος και εκτός της Ιονίας Οδού.

Έμεινε, λοιπόν, εκτός σύνδεσης λόγω είτε προχειρότητας του σχεδιασμού είτε έλλειψης ενδιαφέροντος πολιτικών, αυτοδιοικητικών και υπηρεσιακών παραγόντων.

Σήμερα οι πολίτες του Αγρινίου, προκειμένου να έχουν πρόσβαση, θα πρέπει να μετακινηθούν είτε δυτικά είκοσι δύο χιλιόμετρα στον κόμβο Κουβαρά, στον κόμβο της Αμφιλοχίας, είτε ανατολικά είκοσι πέντε χιλιόμετρα στον κόμβο του Κεφαλοβρύσου. Η αδιαφορία, λοιπόν, των υπευθύνων στο μεγαλείο της, το δε Αγρίνιο αποκομμένο! Ωστόσο, η κάθετη σύνδεση του Αγρινίου με την Ιόνια Οδό αποτελεί πάγιο αίτημα των τοπικών φορέων και της τοπικής κοινωνίας.

Να θυμίσω ότι το περιφερειακό τμήμα ΤΕΕ Αιτωλοακαρνανίας είχε εκδώσει πόρισμα το 2009 σχετικά με την αναγκαιότητα της συνδετήριας οδού Αγρινίου - Ιονίας Οδού, αλλά ουδείς τότε έως και σήμερα συγκινήθηκε. Ήσασταν αντιπρόεδρος και πρόεδρος του ΤΕΕ και γνωρίζετε πολύ καλά το θέμα.

Τέλος, κύριε Υπουργέ, το οδικό δίκτυο της παλαιάς εθνικής οδού, πέραν των κακοτεχνιών, πέραν της επιβάρυνσης που δέχθηκε για να γίνει αυτός ο σύγχρονος αυτοκινητόδρομος της Ιόνιας Οδού, σήμερα αποτελεί κίνδυνο για τους πολίτες και τους διερχόμενους.

Είναι επιτακτική ανάγκη, λοιπόν, η ολική ανακατασκευή του επικίνδυνου τμήματος από το Κεφαλόβρυσο μέχρι τον Κουβαρά, για να αποτελέσει και αυτός έναν σύγχρονο, παράλληλο αυτοκινητόδρομο και φυσικά να εξυπηρετήσει τους πρώην καποδιστριακούς δήμους. Να σημειώσω ότι το συγκεκριμένο οδικό δίκτυο αποτελεί 70% μέρος του αστικού σχεδίου της πόλης.

Θα ήθελα, λοιπόν, να απαντήσετε εάν υπάρχει συγκεκριμένος σχεδιασμός για την κατασκευή της κάθετης συνδετήριας οδού Αγρινίου - Ιονίας Οδού, εάν αυτή η πρόβλεψη υπάρχει, εάν μπορεί να χρηματοδοτηθεί άμεσα το έργο και ποιο το χρονοδιάγραμμά του και τι σκοπεύει να κάνει το Υπουργείο σε ό,τι αφορά την παλαιά εθνική οδό Αγρινίου από τον κόμβο Κουβαρά έως και τον κόμβο Κεφαλοβρύσου, ώστε να αντιμετωπιστούν τα σημερινά προβλήματα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κύριε συνάδελφε, κύριε Κωνσταντόπουλε, φίλε Δημήτρη, θα ήθελα με την ευκαιρία της επίκαιρης ερώτησης, γιατί είναι ένα πραγματικό πρόβλημα για την περιοχή, να μου επιτρέψεις να δώσω μία συμβουλή σε εσένα ως φίλος και βέβαια να προχωρήσω σε μία καταγγελία και στην αυτοκριτική μας σαν Κυβέρνηση γι’ αυτά που έχουμε κάνει.

Να ξεκινήσουμε από τη συμβουλή. Στα επικοινωνιακά επιτελεία των μέσων που στηρίζουν τη Νέα Δημοκρατία και το ΠΑΣΟΚ που ανήκεις, συνήθως λένε κάθε μέρα το πρωί: «Μην αφήνεις την αλήθεια να σου χαλάσει μια ωραία και στημένη ιστορία» κι εσύ με την επίκαιρη ερώτηση που κάνεις τη χαλάς. Τη χαλάς, γιατί εάν διαβάσεις τα δελτία Τύπου -τέσσερα έχει βγάλει τις τελευταίες μέρες ο υπεύθυνος υποδομών της Δημοκρατικής Συμπαράταξης ο κ. Μανιάτης- θα διαβάσεις στο πρώτο ότι οι οδικοί άξονες που σήμερα εγκαινιάζονται, σχεδιάστηκαν και προκηρύχθηκαν με διεθνείς διαγωνισμούς ως συγχρηματοδοτούμενα έργα από τις αρχές του 2001.

Και για ιστορικούς λόγους μας λέει ότι το ΠΑΣΟΚ που ετοίμασε και συμφώνησε τα βήματα που ακολούθησαν, διαπραγματεύτηκε με τις υπηρεσίες της Ευρωπαϊκής Επιτροπής και επίλυσε τα προβλήματα για τη σωτηρία των έργων παραχώρησης και βέβαια προέβη στη βελτιστοποίηση των μελετών, με αποτέλεσμα τη σημαντική μείωση του υλικού κόστους των έργων, ενώ ικανοποίησε όλα τα εύλογα αιτήματα των τοπικών κοινωνιών.

Άρα ο κ. Μανιάτης που τα ξέρει και καλά αυτά τα πράγματα, προφανώς έχει προβλέψει και το αίτημα της τοπικής κοινωνίας για το Αγρίνιο. Ο κ. Λοβέρδος μας είπε ότι εάν δεν είχε εκλεγεί η Κυβέρνηση ΣΥΡΙΖΑ, θα τελείωναν γρηγορότερα αυτά τα έργα.

Υπάρχουν και πολλές άλλες δηλώσεις στην ίδια λογική, οπότε θα ήθελα με την ευκαιρία να κάνω την καταγγελία και να παροτρύνω και εσάς και τους πολίτες, να μην πιστεύετε τα μάτια σας, να μην σκέφτεστε την αλήθεια, να μη μετράτε το χρόνο που ταξιδέψατε για να έρθετε εδώ πέρα με ασφάλεια, να μη νοιάζεστε για το ότι δεν είχαμε έναν νεκρό και να καταγγείλουμε όλοι μαζί εμένα, τον Πρωθυπουργό Αλέξη Τσίπρα και την Κυβέρνηση ΣΥΡΙΖΑ - ΑΝΕΛ για την ολοκλήρωση των έργων και για το φιάσκο των εγκαινίων.

Πιστεύω ότι πρέπει να προχωρήσουμε όλοι μαζί σ’ αυτή την καταγγελία. Επίσης πιστεύω ότι πρέπει να συνεχίσουμε τις καταγγελίες, γιατί έγινε μποτιλιάρισμα τη δεύτερη μέρα του Πάσχα στην περιοχή σας, που δεν έχει συμβεί ξανά ποτέ αυτό, γιατί ολοκληρώθηκαν τα έργα σύμφωνα με το χρονοδιάγραμμα, γιατί τέλειωσαν μαζί και οι αποζημιώσεις των καθυστερήσεων με τα έργα και τι θα κάνουν χιλιάδες εργαζόμενοι -είναι και η κ. Αχτσιόγλου εδώ, που θα απολογηθεί για τους χιλιάδες ανέργους με την ολοκλήρωση των έργων- γιατί διαπραγματεύθηκαν αυτές οι κυβερνήσεις, οι τελευταίες εδώ του ΣΥΡΙΖΑ - ΑΝΕΛ, ειδικά τιμολόγια και εκπτώσεις για τους συχνούς χρήστες γιατί διαπραγματεύθηκαν δωρεάν διελεύσεις για τους μόνιμους κατοίκους, γιατί διαπραγματεύθηκαν δωρεάν διέλευση για τους ΑΜΕΑ, γιατί επιχειρούν να βάλουν ηλεκτρονικά διόδια, γιατί είχαν το θράσος, όπως λέει ο κοινοβουλευτικός υπεύθυνος, να ονοματοδοτήσουν τις σήραγγες με τα όνοματα του Νίκου Τεμπονέρα, του Ανδρέα Παπανδρέου. Είναι ιεροσυλία. Αν τη λέγαμε, ας πούμε, «Κώστας Σημίτης», θα ήταν μια χαρά τα πράγματα. Θα τον τιμούσαμε.

Επίσης πρέπει να συνεχίσουμε τις καταγγελίες, γιατί προχωρήσαμε σ’ αυτό το φιάσκο των έργων, όταν τα είχατε υλοποιήσει όλα εσείς και η Νέα Δημοκρατία πραγματικά δηλαδή. Ψέματα λένε. Υπήρχαν ουρές τεράστιες, ημιτελή έργα, εγκαίνια, φιέστες. Τα λέει και ο κ. Χατζηδάκης.

Θα σας παρακαλούσα, λοιπόν, σ’ αυτές τις καταγγελίες να προσθέσουμε την καταγγελία, που την κάνει και ο κ. Μανιάτης σε δύο ανακοινώσεις, ότι δεν κάνουμε νέα έργα. Άρα μη μας ρωτάτε για το έργο Ιόνιας Οδού-Αγρινίου, γιατί τα έχετε κανονίσει εσείς όλα, όταν κάνατε τις μελέτες, τον σχεδιασμό των έργων, τα διόδια, τις διαπραγματεύσεις. Μη μας ρωτάτε γι’ αυτά.

Θα περιμένετε, όταν βγείτε ξανά κυβέρνηση μαζί με τη Νέα Δημοκρατία και μετά τον Σαμαρά να στηρίζετε τον Κυριάκο Μητσοτάκη, να προχωρήσετε σ’ όλα αυτά τα έργα και να αλλάξετε και το όνομα της σήραγγας «Ανδρέας Παπανδρέου», που αποτελεί, πραγματικά, μεγάλο πλήγμα για τον χώρο σας. Όνειδος!

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κωνσταντόπουλε, έχετε τον λόγο.

**ΔΗΜΗΤΡΗΣ ΚΩΝΣΤΑΝΤΟΠΟΥΛΟΣ:** Εκπλήσσομαι από τον αγαπητό Υπουργό, τον φίλο τον Χρήστο, γιατί όταν σχεδιαζόταν αυτό το έργο, ήταν στο ΠΑΣΟΚ και ήταν μέρος του ΠΑΣΟΚ και ήταν πρόεδρος του ΤΕΕ.

Επίσης εκπλήσσομαι, αγαπητέ Χρήστο, που έρχεσαι σ’ έναν νέο Βουλευτή και ζητάς ευθύνες. Αν θέλεις να ζητήσεις ευθύνες, ζήτα στους τότε Βουλευτές και στους τότε φίλους σου, που όχι μόνο άφησαν εκτός νυμφώνος το Αγρίνιο με τη συνδετήρια οδό, αλλά έχασαν και το πανεπιστήμιο και λοιπά άλλα στοιχεία τα οποία έχουν να κάνουν με το Αγρίνιο.

Ζητήστε εκεί, αγαπητέ Υπουργέ, τις ευθύνες σας και όχι από τον υποφαινόμενο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Στον Μανιάτη.

**ΔΗΜΗΤΡΗΣ ΚΩΝΣΤΑΝΤΟΠΟΥΛΟΣ:** Όμως, κύριε Υπουργέ, θέλω να πω δύο πράγματα. Το πρώτο είναι ότι το κράτος έχει συνέχεια και όχι ασυνέχεια. Το ότι σήμερα παραδόθηκε ένα μεγάλο έργο και μάλιστα σε λίγο θα μιλάμε για την ολοκλήρωση της Ιονίας Οδού, είναι γεγονός και αυτό σας τιμά. Ουδείς είπε κάτι διαφορετικό και ουδέποτε προσωπικά υπήρξα και μίζερος.

Όμως, κύριε Υπουργέ, η σύνδεση του Αγρινίου δεν είδα κι από εσάς να γίνεται θέμα προς συζήτηση και έτσι μένει το Αγρίνιο αυτή τη στιγμή εκτός της δυνατότητας των πολιτών να εισέλθουν στην Ιόνια Οδό. Δηλαδή θα βλέπουν την Ιόνια Οδό από μακριά είτε γιατί κάποιος Βουλευτής κοίταξε την καρέκλα του είτε γιατί κάποιοι άλλοι Βουλευτές δεν ενδιαφέρθηκαν είτε γιατί κάποιοι της τοπικής αυτοδιοίκησης δεν μερίμνησαν.

Όμως, κύριε Υπουργέ, η σύνδεση του Αγρινίου με την Ιόνια Οδό αυτή τη συνδετήρια οδό είναι επιτακτική ανάγκη και αυτό το γνωρίζουν οι πάντες. Με τη σύνδεση αυτή, τη συγκεκριμένη σύνδεση, το Αγρίνιο συνδέεται με την εθνική οδό, την Ιόνια Οδό δηλαδή, και κατ’ επέκταση με το Πλατυγιάλι και με τον ΒΙΟΠΑ, που προβλέπεται από τον γενικό σχεδιασμό του Αγρινίου, φυσικά με το μεγάλο λιμάνι του Πλατυγιαλίου και επίσης με τον Ε65, Πλατυγιάλι-Ιόνιος-Αγρίνιο-Καρπενήσι-Λαμία.

Αν δεν δρομολογήσετε, κύριε Υπουργέ, για το θέμα αυτό άμεσα εξελίξεις, εγώ θα το φέρνω κάθε εβδομάδα στη Βουλή.

Και με ενδιαφέρει προσωπικά, όχι το τι έχετε εσείς με συναδέλφους, αλλά η υλοποίηση του έργου και το να σταματήσει ο φόρος αίματος των πολιτών του Αγρινίου και των γύρω περιοχών.

Γι’ αυτό ζητώ τη βέλτιστη και συντομότερη ευθεία ένωσης του Αγρινίου με την Ιόνια Οδό. Κρίνεται αναγκαίος ο κόμβος του Αγγελοκάστρου. Ο δρόμος αυτός θα είναι σχεδόν σε επαφή και με το στρατιωτικό αεροδρόμιο, το οποίο είναι ισάξιο και του Άκτιου και του Αράξου. Και γι’ αυτό, όμως, ουδείς μερίμνησε. Απλά «ψηφίστε με να σας διορίσω». Αυτό προσωπικά δεν με αγγίζει. Γι’ αυτό προσωπικά προτάσσω τα θέματα που αφορούν τους πολλούς και δεν «χαϊδεύω και αφτιά».

Με λύπη μου λέω, λοιπόν, ότι μια άρτια υποδομή σήμερα δεν χρησιμοποιείται ούτε για στρατιωτικούς σκοπούς ούτε έχει δοθεί στους πολίτες, καθότι καταργήθηκε η σμηναρχία μάχης. Και δεν υπάρχει καμμία πρόβλεψη ούτε από εσάς, κύριε Υπουργέ, και την Κυβέρνησή σας για να αξιοποιηθεί. Το θέτω αυτό ως προς συζήτηση, για να μην πάνε χαμένοι οι πόροι που δόθηκαν σε άλλους προϋπολογισμούς και που τους στερήθηκαν άλλες γενιές για να υπάρχει ένα στρατιωτικό αεροδρόμιο και να έχουν συνέχεια οι υποδομές της χώρας, να μη βαλτώνουν και να βρίσκονται τρόποι να αξιοποιούνται.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώνετε, κύριε Κωνσταντόπουλε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Με αυτές τις σκέψεις, θα ήθελα να ολοκληρώσω την τοποθέτησή μου και να ζητήσω να δείτε, όχι με ιδιαίτερη προσοχή, αλλά με βέλτιστη προσπάθεια τη συνδετήρια οδό της Ιόνιας Οδού με το Αγρίνιο.

Κύριε Υπουργέ, έχω φέρει δυο φορές το θέμα της γέφυρας «Χαρίλαος Τρικούπης», το μεγάλο αυτό έργο που οραματίστηκε ο Χαρίλαος Τρικούπης, που παρέα ήμασταν τότε στο ΠΑΣΟΚ και το δώσαμε προς χρήση στους Έλληνες πολίτες. Η τιμή των 13.30 ευρώ για να περάσεις και άλλα 13.30 ευρώ για να γυρίσεις σπίτι σου ή στον νομό σου ή στην περιοχή σου, είναι πάνω από το ημερομίσθιο του Έλληνα πολίτη. Επιβάλλεται αυτό που είπαμε και την άλλη φορά: Αφού πέρασε η δεκαετής διάρκεια λειτουργία της γέφυρας, να πάμε σε διαβούλευση με την κοινοπραξία «ΓΕΦΥΡΑ Α.Ε.» για να δώσουμε λύση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε συνάδελφε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Αυτό θα αποτελέσει ψήφισμα όλων των Βουλευτών που διέρχονται από τη γέφυρα, για να πάνε στους Νομούς Θεσπρωτίας, Ιωαννίνων, Άρτας, Πρεβέζης, Αιτωλοακαρνανίας, Λευκάδας προς εσάς, για να πάμε άμεσα στη διαβούλευση με την κοινοπραξία «ΓΕΦΥΡΑ Α.Ε.» για τη μείωση του κόστους διέλευσης και των διοδίων.

(Στο σημείο αυτό ο Βουλευτής κ. Δημήτριος Κωνσταντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Κωνσταντόπουλε, φίλε Δημήτρη, η απάντηση δεν ήταν σ’ εσένα αλλά στον Βουλευτή της Δημοκρατικής Συμπαράταξης, που καλύπτεται από τις ανακοινώσεις του υπεύθυνου υποδομών του κόμματός σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, εγώ είμαι Βουλευτής της Δημοκρατικής Συμπαράταξης. Δεν εκπροσωπώ τον εαυτό μου.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Εδώ υπάρχουν άλλοι τρεις Βουλευτές του ΣΥΡΙΖΑ εκτός από εμένα. Οι δύο ήταν στο ΠΑΣΟΚ κι αυτοί όταν είχε άλλα χαρακτηριστικά όχι αυτά που έχει σήμερα…

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Τα μεγάλα έργα επί ΠΑΣΟΚ σχεδιάστηκαν.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** …όταν δεν ντρέπονταν για τον Ανδρέα Παπανδρέου. Τότε ήμασταν μαζί. Και απορώ, ειλικρινά, επειδή σας ξέρω προσωπικά, πώς εσείς έχετε μείνει εκεί ακόμη.

Θέλω να σας πω ότι μέχρι να σταματήσει η χυδαιότητα της Αντιπολίτευσης και των μέσων μαζικής ενημέρωσης που τους στηρίζουν, οι απαντήσεις στη Βουλή θα είναι τέτοιες. Έχετε δίκιο γι’ αυτά που είπατε για τη σύνδεση του Αγρινίου. Κάνουμε ενέργειες. Οι απαντήσεις όμως στους Βουλευτές της Δημοκρατικής Συμπαράταξης και της Νέας Δημοκρατίας μέχρι να σταματήσει η χυδαιότητα θα είναι τέτοιες.

Θα σας παρακαλούσα, για να θυμηθεί το κόμμα του ΠΑΣΟΚ - Δημοκρατική Συμπαράταξη, που έχει και συνέδριο για να αλλάξει όνομα, να δώσετε στον κ. Μανιάτη και αν μπορείτε και στη Νέα Δημοκρατία που συνεργάζεστε, το τι γινόταν με τα έργα. Σας το έχω εδώ σε δύο στικάκια -όχι για εσάς προσωπικά αλλά για το κόμμα σας- ένα για εσάς κι ένα για τη Νέα Δημοκρατία, μπας και θυμηθούν τι γινόταν πριν από δύο χρόνια.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Αυτό το ξέρουν οι πολίτες. Ξέρουν τα έργα τα μεγάλα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Εγώ σας τα αφήνω να τα πάρετε και να τα δώσετε, αν θέλετε, και στη δημοσιότητα. Θα τα δώσουμε κι εμείς. Από εκεί και πέρα όντως αυτά είναι προβλήματα που απασχολούν την τοπική κοινωνία και δρομολογούνται από την «άθλια» Κυβέρνηση ΣΥΡΙΖΑ - ΑΝΕΛ, που κάνει φιέστες και δεν κάνει νέα έργα.

Επομένως μην ψάχνετε να βρείτε εδώ με ερωτήσεις ως Βουλευτής του κόμματος του ΠΑΣΟΚ - Δημοκρατική Συμπαράταξη, τι θα γίνει με αυτά που εσείς μελετήσατε, εσείς προβλέψατε, εσείς διαπραγματευτήκατε, σύμφωνα με τις πρόσφατες δηλώσεις του υπεύθυνου υποδομών του κόμματός σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, για την Ιόνια Οδό θέλω δέσμευση!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** …και για τα διόδια και για τα έργα, για τις συνδέσεις του Αγρινίου, για τη σύνδεση της Πρέβεζας, για την παραϊόνια οδό, για τη συνέχιση της Ιόνιας Οδού προς Αλβανία και για όλα τα υπόλοιπα που, όπως λέει ο κ. Μανιάτης, τα έχετε όλα κανονίσει από το 2001, όχι τώρα.

Είχατε τελειώσει και τα έργα. Εμείς καθυστερήσαμε, από ό,τι λέει, ενάμιση χρόνο. Προφανώς ψάχναμε να βρούμε κορδέλες που ήταν σε έλλειψη στην αγορά, για να πάμε ο Πρωθυπουργός και εγώ να κάνουμε εγκαίνια και να κάνουμε το φιάσκο που κάναμε. Το βλέπουν όλοι οι πολίτες αυτό, δεν το βλέπουν;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, το χρονοδιάγραμμα της Ιονίας Οδού, αυτό ενδιαφέρει εμένα, αυτό ενδιαφέρει και τους πολίτες του Αγρινίου και της Αιτωλοακαρνανίας! Εδώ θέλω απάντηση!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τα στικάκια μην ξεχάσετε, κύριε Κωνσταντόπουλε!

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, επιμένω…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κωνσταντόπουλε, τριτολογία δεν επιτρέπεται εκ του Κανονισμού.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Οι χάρτες είναι εδώ αλλά δεν πρόκειται να τους δώσω.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, τριτολογία δεν επιτρέπεται.

Κύριε Κωνσταντόπουλε, μπορείτε να συζητήσετε κατ’ ιδίαν με τον Υπουργό τα επιμέρους θέματα.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, το χρονοδιάγραμμα της ολοκλήρωσης της ανακατασκευής της παλαιάς εθνικής οδού και της σύνδεσης του Αγρινίου με την Ιόνια Οδό αυτό ζητάμε!

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Στο σημείο αυτό έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 21 Απριλίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 716/11-4-2017 επίκαιρη ερώτηση της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενάπρος την Υπουργό Πολιτισμού και Αθλητισμού,σχετικά με το Α΄ Αρχαίο Θέατρο της Λάρισας και την επ’ αυτού στρατηγική του Υπουργείου Πολιτισμού και Αθλητισμού.

2. Η με αριθμό 711/10-4-2017 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υποδομών και Μεταφορών,σχετικά με την υλοποίηση του έργου της κατασκευής του οδικού άξονα Δράμα-Αμφίπολη.

3. Η με αριθμό 720/11-4-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Περιβάλλοντος και Ενέργειας,σχετικά με την ανάγκη δραστικής μείωσης των υπερβολικών χρεώσεων των καταναλωτών από τη ΔΕΗ.

4. Η με αριθμό 722/11-4-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Μεταναστευτικής Πολιτικής,σχετικά με τα προβλήματα των συμβασιούχων εργαζομένων στις υπηρεσίες ασύλου, στα hotspots, τα κέντρα φιλοξενίας προσφύγων και τις άλλες υπηρεσίες του Υπουργείου Μεταναστευτικής Πολιτικής.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 717/11-4-2017 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκουπρος την Υπουργό Πολιτισμού και Αθλητισμού, σχετικά με την υπολειτουργία των δημοτικών περιφερειακών θεάτρων.

2. Η με αριθμό 721/11-4-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Υποδομών και Μεταφορών, σχετικά με τις καθυστερήσεις στην υλοποίηση του έργου επέκτασης του προαστιακού μεταξύ Πάτρας και δυτικής Αχαΐας.

3. Η με αριθμό 727/11-4-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Παιδείας, Έρευνας και Θρησκευμάτων,σχετικά με την ανακοίνωση της Γ΄ ΕΛΜΕ Θεσσαλονίκης για την μετάδοση του τηλεπαιχνιδιού «Survivor».

4. Η με αριθμό 690/4-4-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την ανάγκη άμεσης έκδοσης απόφασης για τους υπό συνταξιοδότηση αγρότες.

5. Η με αριθμό 666/28-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών,με θέμα αναγκαία και επιβεβλημένη νομοθετική ρύθμιση, προκειμένου να παραμείνουν στο ειδικό καθεστώς περίπου τετρακόσιες χιλιάδες αγρότες.

6. Η με αριθμό 649/27-3-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών,με θέμα προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού.

7. Η με αριθμό 461/8-2-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών,σχετικά με την τρομοκρατική επίθεση με καλάσνικοφ κατά ανδρών των ΜΑΤ.

8. Η με αριθμό 367/20-1-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών,σχετικά με την απαράδεκτη εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2795/23-1-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα, υπεξαίρεση στην οικονομική διαχείριση του Θεραπευτηρίου Χρόνιων Παθήσεων Δράμας.

2. Η με αριθμό 3354/274/10-2-2017 ερώτηση και αίτηση κατάθεσης εγγράφων του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, με θέμα αναφορικά με τη σύλληψη αλλοδαπού οδοντιάτρου με την κατηγορία χρηματισμού στη δομή της Αμυγδαλέζας.

3. Η με αριθμό 1775/6-12-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. ΠαρασκευήςΧριστοφιλοπούλου προς τον Υπουργό Υγείας,σχετικά με την αδιαφορία του Υπουργείου Υγείας για το Νοσοκομείο Ζακύνθου.

4. Η με αριθμό 2718/19-1-2017 ερώτηση του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό ΜεταναστευτικήςΠολιτικής,με θέμα την ανάγκη λήψεως νομοθετικών μέτρων για την επιτάχυνση των διαδικασιών ενώπιον των δικαστηρίων επί υποθέσεων προσώπων των οποίων έχει απορριφθεί η αίτηση χορηγήσεως διεθνούς προστασίας-ασύλου.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 10.45΄ λύεται η συνεδρίαση για αύριο, ημέρα Παρασκευή 21 Απριλίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**